

**Előterjesztés**

**a Déli iparterület bővítését célzó lehetőségek megvizsgálására**

Tisztelt Közgyűlés!

A Magyarország helyi önkormányzatairól szóló 2011. évi CLXXXIX. törvény 13.§ (1) bekezdése *„a helyi közügyek, valamint a helyben biztosítható közfeladatok körében ellátandó helyi önkormányzati feladatok”* között első helyen említi a településfejlesztést, településrendezést.

A területfejlesztésről és a területrendezésről” szóló 1996. évi XXI. törvény 3. § (1) pontja egyebek mellett a területfejlesztés és területrendezés feladatait az alábbiak szerint határozza meg:

*a) a térségi és helyi közösségek területfejlesztési és területrendezési kezdeményezéseinek elősegítése, összehangolása az országos célkitűzésekkel;*

*b) fejlesztési koncepciók, programok és tervek kidolgozása, meghatározása és megvalósítása, a társadalom, a gazdaság és a környezet dinamikus egyensúlyának fenntartása, illetve javítása érdekében.*

A fentebb hivatkozott jogszabály megyékhez rendelt területfejlesztési tervezési folyamata alapján, a települési önkormányzatok bevonásával elkészült Heves Megye 2021-2027 közötti uniós programozási időszakra szóló, a Terület- és Településfejlesztési Operatív Program (TOP Plusz) végrehajtását támogató Integrált Területi Programja (ITP), amelynek intézkedései között prioritásként szerepel többek között a helyi gazdaságfejlesztés.

Az ITP „Versenyképes megye” fejezete kiemeli, hogy „*az infrastruktúrafejlesztés egyik fontos eszköze az ipari parkok, ipari területek, inkubátorházak működésének elősegítése, fejlesztése.* … *Az intézkedés keretében az iparterületek, ipari parkok és inkubátorházak infrastrukturális fejlesztésére kerül sor*… *a vállalkozói infrastruktúra lokális szintű eredményes fejlesztéséhez továbbra is szükség van a helyi önkormányzatok bevonására.”*

Az ITP –ben megfogalmazottakkal összhangban 2020 decemberében – társadalmi egyeztetésre – megjelent a TOP Plusz helyi gazdaságfejlesztést célzó felhívás-tervezete ipari parkok, tudományos és technológiai parkok, logisztikai és innovációs központok fejlesztésre (meglévő, címmel rendelkező parkok esetében), ill. iparterületek kialakítására és meglévők fejlesztésére, barnamezős, illetve zöldmezős beruházásokra.

Figyelembe véve a felhívás-tervezetben foglalt feltételeket is, javaslom, hogy a Hivatal szakirodái vizsgálják meg a lehetőségét, hogy milyen módon, konstrukciókkal lehet az iparfejlesztési célú területek kiterjedését növelni a Déli Iparterületen.

Szükséges vizsgálni, hogy

* a fejlesztés keretén belül a szomszédos települések irányába egy térségi ipari, gazdasági övezet kialakítására van-e lehetőség,
* az iparterületek közül a déli iparterületek – azon belül is a régi rendező pályaudvar és térsége, valamint a volt kertészeti területek és az Andornaktályához közeli beépítetlen területek – lehetnek-e a legalkalmasabb helyszínek,
* a barna- vagy zöldmezős iparterület fejlesztése mellett az elhagyott csarnokok aktivizálásával, a hasznosításnak megfelelő átalakításával értékes területek nyerhetők-e.

A helyzetelemzés során szükséges megvizsgálni a jelenleg nem hasznosított területek tulajdoni viszonyait, útépítési és közművesítési lehetőségeit, majd ennek alapján intézkedni szabályozási terv kidolgozásáról, tulajdonviszonyok rendezéséről.

Tekintettel a TOP Pluszban hamarosan megnyíló pályázati források lehetőségére is, javaslom, hogy az iparterületek fejlesztésével kapcsolatos előkészítő munka mielőbb kezdődjön meg.

Javaslom továbbá, hogy a komplex, a város jövőjét alapjaiban meghatározó fejlesztés meghatározó súllyal, az egyéb fejlesztéseket is figyelembe véve, azokkal összhangban szerepeljen az ITS-ben és a hét évre szóló Városfejlesztési Programban.

Kérem a Tisztelt Közgyűléstől a határozati javaslatok elfogadását.

**Eger, 2021. június 18.**

**Mirkóczki Zita**

tanácsnok

**Határozati javaslat:**

**Eger Megyei Jogú Város Közgyűlése megbízza a polgármestert, hogy tegyen javaslatot az iparfejlesztési irányok meghatározására, különösen a déli iparterület bővítési és fejlesztési lehetőségeire, valamint az iparfejlesztési stratégia és ütemterv elfogadására.**

**Felelős: Mirkóczki Ádám polgármester**

**Határidő: 2021. szeptember 30.**